KOMISSION TIEDONANTO EUROOPAN PARLAMENTILLE JA NEUVOSTOLLE Seurantakertomus Kroatian liittymisvalmisteluista /* COM/2012/0186 final */





KOMISSION TIEDONANTO EUROOPAN PARLAMENTILLE JA NEUVOSTOLLE Seurantakertomus Kroatian liittymisvalmisteluista 1. Johdanto Liittymisneuvottelut Kroatian kanssa saatiin kaikkien jäsenvaltioiden suostumuksella päätökseen kesäkuussa 2011, koska Kroatia täyttää kaikki neuvotteluluvuille asetetut päättämisedellytykset. Tämän pohjalta jäsenvaltiot ja Kroatia allekirjoittivat liittymissopimuksen 9. joulukuuta 2011. Kroatiasta tulee Euroopan unionin jäsen 1. heinäkuuta 2013 sillä edellytyksellä, että kaikkien jäsenvaltioiden parlamentit ratifioitavat sopimuksen. Neuvottelujen kuluessa Kroatia suostui antamaan joitakin sitoumuksia, jotka on pantava täytäntöön liittymiseen mennessä, paitsi jos on sovittu erityisistä siirtymäkauden järjestelyistä. Liittymisasiakirjan 36 artiklan mukaisesti komissio seuraa tarkasti kaikkia Kroatian liittymisneuvotteluissa antamia sitoumuksia, erityisesti kilpailupolitiikkaa, oikeuslaitosta ja perusoikeuksia sekä vapautta, turvallisuutta ja oikeutta koskevia sitoumuksia. Asiakirjan mukaan komissio laatii liittymisajankohtaan asti puolivuosittain arvion Kroatian antamien sitoumusten täytäntöönpanosta näillä aloilla. Arviot ovat olennainen osa komission säännöllisiä seurantataulukoita ja kertomuksia. Liittymisasiakirjan 36 artiklan mukaisesti tässä kertomuksessa arvioidaan Kroatian edistymistä liittymisvalmisteluissa ajanjaksolla 1.9.2011–29.2.2012. Siinä esitetään yleisarvio maan jäsenyysvalmiudesta ja nostetaan esiin alat, joilla lisätoimet ovat tarpeen, jotta Kroatia olisi valmis jäsenyyteen 1. heinäkuuta 2013. Tämä arvio perustuu komission kokoamiin ja analysoimiin tietoihin, mukaan lukien Kroatian toimittamat tiedot ja tiedot, joita jäsenvaltiot sekä kansainväliset ja kansalaisyhteiskunnan järjestöt ovat esittäneet säännöllisessä yhteydenpidossaan komission kanssa. Arvio perustuu myös päätelmiin, jotka komissio esittää päivitetyissä seurantataulukoissa. Taulukot ovat työväline, jonka avulla komissio voi seurata yksityiskohtaisesti kaikkia Kroatian neuvottelujen yhteydessä antamia sitoumuksia. Taulukot päivitetään kuuden kuukauden välein. Kertomuksen avulla komissio haluaa myös tukea Kroatiaa sen jäsenyysvalmisteluissa. 2. Liittymisneuvotteluihin perustuvat sitoumukset ja vaatimukset 2.1. Kilpailupolitiikka Kroatia on edistynyt yleisesti ottaen hyvin liittymisneuvotteluihin perustuvien, kilpailupolitiikkaa koskevien sitoumusten ja vaatimusten täyttämisessä, ja alan jäsenyysvalmistelujen voidaan katsoa olevan kuta kuinkin aikataulussa. Kroatia on jatkanut pyrkimyksiään parantaa lainvalvontaa kilpailunrajoitusten, yrityskeskittymien ja valtiontuen aloilla. Kroatian kilpailuvirasto on täysin toimintakykyinen ja riippumaton, ja se hoitaa tehtävänsä voimassa olevan lainsäädännön mukaisesti. Asianmukaisen yrityskeskittymien ja valtiontukien valvontajärjestelmät on otettu käyttöön. Teräs- ja laivanrakennusteollisuuteen liittyvistä Kroatian raportointivelvoitteista voidaan todeta, että ensimmäiset kertomukset on toimitettu komissiolle neuvottelujen aikana asetettujen vaatimusten mukaisesti. Komissiolle 15. joulukuuta 2011 lähetetty ensimmäinen kertomus terästeollisuudesta on perusteellinen ja täyttää Kroatian sitoumuksen tiedottaa komissiolle terästehdas CMC Sisakin saamien valtiontukien takaisinperinnästä koronkorko mukaan lukien. CMC Sisak ei ole vielä palauttanut saamaansa valtiontukea. Omistajat päättivät lokakuussa 2011 sulkea tehtaan ja myydä sen, minkä johdosta tuotanto on pysähtynyt kokonaan. Kertomus sisältää myös ajantasaista tietoa toisen terästehtaan, Željezara Splitin, konkurssimenettelystä. Vastauksena liittymisasiakirjan liitteessä VIII esitettyyn pyyntöön Kroatia toimitti 16. tammikuuta 2012 ensimmäisen puolivuotiskertomuksen vaikeuksissa olevien kroatialaistelakoiden rakenneuudistuksesta. Kertomus sisältää tiedot elinkelpoisuuden palauttamista, käytettyä tukea, omaa rahoitusosuutta ja tuotantokapasiteettia koskevista toimenpiteistä, ja ne on esitetty Kroatian ja komission yksiköiden sopimaa täytäntöönpanon seurantamenetelmää käyttäen. Kertomuksessa on myös yksityiskohtaista tietoa varallisuusoikeutta sääntelevistä sopimuksista. Brodosplitin telakan tarjous hyväksyttiin maaliskuussa 2012; Kroatia on ilmoittanut, että yksityistämissopimus viimeistellään nopeasti ja toimitetaan komissiolle hyväksyntää varten. Sen sijaan hallitus on hylännyt Kraljevican ja Brodotrogirin telakkojen tarjoukset ja potentiaalinen sijoittaja on peruuttanut 3.Maj-telakan ostotarjouksen. Kraljevican osalta hallitus on päättänyt aloittaa konkurssimenettelyn, kun taas 3.Majn ja Brodotrogirin osalta se pyrkii sopimaan uusista yksityistämis- ja rakenneuudistusjärjestelyistä 90 päivän kuluessa. · Kroatian olisi jatkettava Brodosplitin yksityistämissopimuksen allekirjoitukseen tähtäävää menettelyä ja löydettävä kiireesti ratkaisu 3.Majn ja Brodotrogirin telakoita varten, jotta se voisi täyttää telakoiden rakenneuudistusta koskevassa liittymissopimuksen liitteessä asetetut vaatimukset liittymispäivään mennessä. Kroatia on toimittanut komissiolle luettelon 11 tukitoimenpiteestä, jotka se haluaa katsottavan voimassa olevaksi tueksi liittymispäivänä. Toimenpiteistä seitsemän sisältyy liittymisasiakirjaan ja loput ovat komission arvioitavana. 2.2. Oikeuslaitos ja perusoikeudet Kroatia on edistynyt liittymisneuvotteluihin perustuvien ja liittymisasiakirjan liitteessä VII esitettyjen, oikeuslaitosta ja perusoikeuksia koskevien sitoumusten ja vaatimusten täyttämisessä, ja alan jäsenyysvalmistelujen voidaan katsoa olevan kuta kuinkin aikataulussa. 1) Oikeuslaitoksen uudistamista koskevan strategian ja toimintasuunnitelman tosiasiallisen täytäntöönpanon jatkaminen Oikeuslaitoksen uudistamista koskevan strategian ja toimintasuunnitelman täytäntöönpano, mukaan lukien joidenkin alojen lainsäädännön hienosäätö, on yleisesti ottaen edennyt määräaikojen puitteissa. Yksi strategian avaintekijä on uusi julkisten haastemiesten järjestelmä, joka on osa lainvalvonnan uudistusta. Järjestelmän voimaantuloa on kuitenkin lykätty (ks. 3 kohta). · Kroatian on edelleen parannettava henkilöstösuunnittelua oikeuslaitoksen pitkän aikavälin tarpeet mukaan lukien. 2) Oikeuslaitoksen riippumattomuuden, vastuun, puolueettomuuden ja ammattimaisuuden vahvistamisen jatkaminen Oikeuslaitoksen riippumattomuuden, vastuun, puolueettomuuden ja ammattimaisuuden vahvistamiseksi vuonna 2010 ja 2011 käyttöön otettujen toimenpiteiden täytäntöönpanoa on jatkettu. Uudistetut oikeusneuvosto ja syyttäjänneuvosto ovat jatkaneet tehtäviensä hoitamista riippumattomasti. Molemmat elimet ovat jatkaneet oikeuslaitoksen virkamiesten nimittämistä läpinäkyviä, yhtenäisiä ja objektiivisia kriteerejä noudattaen. · Tuomareiden nimittämiseen sovellettavan siirtymäjärjestelyn täytäntöönpanoa on kuitenkin parannettava muun muassa lisäämällä haastattelujen arvioinnin avoimuutta, jotta voidaan varmistaa kaikkien ehdokkaiden tasapuolinen kohtelu. Oikeusakatemia toimii edelleen hyvin. Sen sijaan oikeusviranomaisten koulutuslaitokseen vuosittain otettavien uusien koulutettavien hyväksyminen on nyt toisena toimintavuonna viivästynyt. Oikeusneuvosto on aloittanut tuomareiden omaisuusilmoituksia koskevan uuden järjestelmän täytäntöönpanon. Niskoittelevien oikeuslaitoksen virkamiesten varalle ollaan ottamassa käyttöön kurinpitotoimia. · Sekundaarilainsäädäntöä on muutettava tuomareiden koskemattomuuden rajoittamiseksi. Muutoksen myötä alan lainsäädäntökehitys on valmis. Lisäksi olisi annettava tarkempaa ohjeistusta käytännesääntöjen soveltamisesta. · Oikeusneuvoston ja syyttäjänneuvoston on saatava lisää hallinnollisia resursseja voidakseen tehostaa toimintaansa muun muassa koulutettavien valintamenettelyjen ja koulun toiminnan, omaisuusilmoitusten järjestelmällisen ja huolellisen tarkistamisen sekä kurinpitomenettelyjen ennakoivan soveltamisen osalta. 3) Oikeuslaitoksen tehostamisen jatkaminen Kroatia on jatkanut oikeuslaitoksen toiminnan tehostamiseen tähtäävien toimenpiteiden toteuttamista. Tuomioistuinten yhdistäminen osana tuomioistuinlaitoksen rationalisointia jatkuu. Tuomioistuinten päätösten täytäntöönpano on tehostunut erityisesti rahoituslaitos FINAn työn ansiosta. Uuden julkisten haastemiesten järjestelmän voimaantuloa on lykätty kuudella kuukaudella 1. päivään heinäkuuta 2012. Tuomioistuinten fyysisessä infrastruktuurissa ja tietokoneistamisessa on tapahtunut jonkin verran edistystä. Tuomioistuimista 60 prosenttia on ottanut käyttöön integroidun tapausten hallinnointijärjestelmän. Tuomioistuinkäsittelyä odottavien tapausten kokonaismäärä kasvoi joulukuun 2010 ja joulukuun 2011 välisenä aikana 5,2 prosenttia. Vanhojen rikosoikeudellisten tapausten sumaa on saatu purettua edelleen: vuoden 2011 aikana tapausten määrä laski 12,3 prosenttia. Vanhojen siviilioikeudellisten tapausten määrä sen sijaan kasvoi samalla ajanjaksolla 6,5 prosenttia, tosin ensimmäisen oikeusasteen tuomioistuimissa niiden määrä laski 9,5 prosenttia. · On huolehdittava siitä, että korkeammilla tuomioistuimilla, korkein oikeus mukaan lukien, on riittävät resurssit selviytyä tapausten määrän suhteettomasta kasvusta niiden käsittelyn edetessä järjestelmässä. Uusi hallinto-oikeusjärjestelmä tuli voimaan 1. tammikuuta 2012, tosin tarvittavan henkilöstön nimittämisessä on ollut joitakin viiveitä. · Kroatian on jatkettava tehokkaiden toimenpiteiden toteuttamista, jotta käsiteltyjen tapausten määrä kasvaisi ja vanhojen tapausten määrä laskisi. 4) Kansallisten sotarikosasioiden käsittelyn tehostaminen Kroatia on jatkanut sotarikosten käsittelyä tekemällä uusia pidätyksiä, nostamalla uusia syytteitä ja antamalla tuomioita myös sellaisissa tapauksissa, jotka on määritelty kansallisella ja alueellisella tasolla ensisijaisiksi rankaisemattomuudesta vuonna 2011 laaditun strategian yhteydessä. Joitakin merkittäviä sotarikosoikeudenkäyntejä on aloitettu, muun muassa entistä sisäasiain apulaisministeriä vastaan sekä kahta entistä poliisia vastaan, joita syytetään serbisiviilien tappamisesta nk. Gruborin tapauksessa. Lisää tapauksia on siirretty erityisjaostojen käsiteltäväksi. Todistajien suojelemiseksi on toteutettu toimenpiteitä, ja joissakin tuomioistuimissa on parannettu todistajille tarjolla olevia tukipalveluja. Uusi hallitus on ollut yhteydessä Serbiaan ja Bosnia ja Hertsegovinaan ehkäistäkseen kielteisiä vaikutuksia, joita Kroatian väistyvän parlamentin marraskuussa 2011 hyväksymällä lailla saattaa olla kahdenväliseen yhteistyöhön sotarikosasioissa. Laki koskee entisen Jugoslavian kansallisen armeijan, entisen Jugoslavian sosialistisen liittotasavallan ja Serbian tasavallan oikeudellisten elinten antamien tiettyjen säädösten mitätöintiä. · Sotarikoksiin liittyvä rankaisemattomuus on yhä suuri haaste Kroatiassa, etenkin kun valtaosassa kyseisiä rikoksia ei ole edelleenkään annettu tuomioita. On toteutettava toimenpiteitä, joilla helpotetaan todistajien läsnäoloa oikeudenkäynnissä, varsinkin erityisjaostoihin siirretyissä tapauksissa. 5) Kestävien ja merkittävien tulosten tavoittelun jatkaminen tehokkaan, tosiasiallisen ja puolueettoman tutkinnan, syytteeseenpanon ja oikeuden päätösten pohjalta järjestäytynyttä rikollisuutta ja korruptiota koskevissa asioissa kaikilla tasoilla, korkean tason korruptio mukaan lukien, sekä haavoittuvilla aloilla, kuten julkisissa hankinnoissa Oikeudelliset ja institutionaaliset puitteet korruption ja järjestäytyneen rikollisuuden torjuntaan ovat edelleen asianmukaiset ja torjuntatoimien täytäntöönpanossa on edistytty. Lainvalvontaviranomaisten toiminta on jatkunut tehokkaana varsinkin korkean tason tapauksissa. Tuoreina esimerkkeinä mainittakoon langettava tuomio valtion omistuksessa olevan voimalaitoksen entiselle johtajalle, uudet syytteet pormestareita (Dubrovnik) ja alioikeuden tuomareita (Split) vastaan virka-aseman väärinkäytöstä sekä korruptiosyyte puoluetta vastaan. Lainvalvontaviranomaiset panostavat edelleen monimutkaisiin, korkean tason tapauksiin, minkä seurauksena käsiteltävien tapausten kokonaismäärä on laskussa. · Valppautta tarvitaan paikallistason korruption, erityisesti julkisten hankintojen, suhteen. Varojen takavarikointia ja menetetyksi tuomitsemista koskevan lainsäädännön täytäntöönpanoa on vahvistettava kaikilla tasoilla. · Olisi kiinnitettävä enemmän huomiota rikosasioita koskevien syyttämättäjättämispäätösten valvontajärjestelmään. Väistyvä hallitus teki useita ylemmän henkilöstön nimityksiä poliisitoimessa. · Nimityksiä ja poliisitoimen tulevia uudistuksia on seurattava tarkkaan, jotta voidaan varmistua niiden epäpoliittisuudesta ja lisätä ammattimaisuutta. 6) Tulosten parantaminen edelleen korruption ja eturistiriitojen torjuntaa koskevien tehostettujen toimenpiteiden alalla Puolueiden ja vaalikampanjoiden rahoituksen valvontaelintä eli valtion vaalilautakuntaa on vahvistettu. Uusien, vuonna 2011 käyttöön otettujen sääntöjen soveltaminen ei aiheuttanut suurempia ongelmia joulukuun 2011 vaaleissa, joissa havaittiin vain muutamia puutteita. Myös tietojen saantiin sovelletaan uusia sääntöjä, ja tuomioistuimissa onkin nostettu ensimmäiset kanteet. · On kehitettävä käytäntöä, jossa arvioidaan yleistä etua, kun on kyse turvaluokiteltuja tietoja koskevista tapauksista. Tammikuussa 2012 aloitettiin julkisia hankintoja koskevan lainsäädännön lähentäminen avoimuutta lisäävään asetukseen, jonka hallitus antoi keväällä 2011 ja jossa säädetään muun muassa sopimusten tosiasiallista täytäntöönpanoa koskevien tietojen julkaisemisesta. Toistaiseksi tietoja on julkistettu vähän. · Vaikka eturistiriitoja koskevaa lainsäädäntöä parannettiin ja tiukennettiin vuoden 2011 alussa, eturistiriitoja käsittelevää komiteaa ei ole vieläkään nimitetty, mikä lykkää lain täytäntöönpanoa. Omaisuusilmoitusten ja perusteettoman varallisuuden tarkistusjärjestelmää on vahvistettava. Uuden hallituksen ensimmäiset eturistiriidoista annettuja sääntöjä koskevat toimet ovat herättäneet huolta varsinkin julkisten yritysten valvonta- ja hallintoelinten osalta. Kyseisten elinten jäsenyysehtoja koskevat aiemmat säännöt on kumottu. · Kroatian on huolehdittava siitä, että maassa on vahva järjestelmä korruption ehkäisemiseksi valtion omistamissa yrityksissä. · Poliittisen vastuun ja korruption nollatoleranssin käsitteitä on kehitettävä edelleen. 7) Vähemmistöjen suojelun tehostamisen jatkaminen, myös panemalla tosiasiallisesti täytäntöön perustuslaillinen laki kansallisten vähemmistöjen oikeuksista Vähemmistöjen suojelua on parannettu edelleen jatkamalla suojelutoimenpiteiden, kuten kansallisten vähemmistöjen oikeuksista annetun perustuslaillisen lain, täytäntöönpanoa. Parlamenttiin valittiin joulukuussa 2011 kahdeksan jäsentä, jotka edustavat kansallisia vähemmistöjä. Vaikka vähemmistöjen poliittiset edustajat eivät kuulukaan hallituskoalitioon, niiden ja hallituksen välinen yhteistyö on lähtenyt hyvin käyntiin. Hallitus on toteuttanut joitakin toimenpiteitä vähemmistöjen työllistämissuunnitelman panemiseksi täytäntöön. Toukokuussa 2011 laadittu suunnitelma perustuu vähemmistöjen oikeuksista annettuun perustuslailliseen lakiin, ja se kattaa vuodet 2011–2014. · Vähemmistöryhmiin kuuluvien henkilöiden rekrytointi on kuitenkin edelleen vähäistä, mikä johtuu suurelta osin ylipäätään vähäisestä työhönotosta. Seurantaa on tältä osin parannettava. · Lisäksi Kroatian on jatkettava suvaitsevaisuuden edistämistä suhtautumisessa vähemmistöihin, erityisesti kroatianserbeihin, ja toteutettava aiheellisia toimenpiteitä niiden henkilöiden suojelemiseksi, joihin saattaa edelleen kohdistua uhkailua, syrjintää, vihamielisyyttä tai väkivaltaa. Romanivähemmistön elinolot ovat erityisen vaikeat, ja haasteita riittää myös koulutuksessa, sosiaaliturvassa, terveydenhoidossa, työllistymisessä ja henkilökohtaisten asiakirjojen saannissa. 8) Pakolaisten paluuta koskevien avoimien kysymysten käsittelyn jatkaminen Asumisjärjestelyissä on tapahtunut edistystä. Paluumuuttajille tarkoitettujen asunto-ohjelmien täytäntöönpanoa on jatkettu. Maaliskuussa 2011 laadittiin suunnitelma noin 2 350:n jäljellä olevan hakemuksen käsittelemiseksi. Niistä 210 on nyt käsitelty ja 86 perhettä saanut avaimet uuteen kotiinsa. Toistaiseksi on hyväksytty 1 012 asuntohakemusta. Eläkeoikeuksien validoinnista tehdyn päätöksen täytäntöönpanoa on jatkettu. Kroatia on myös jatkanut Sarajevon prosessin puitteissa tehtävää yhteistyötä naapureidensa kanssa; edistystä on tapahtunut erityisesti suuressa alueellisessa asuntohankkeessa. Asunto-ohjelmien edunsaajille tarkoitetun uuden ja edullisen osto-optiojärjestelmän soveltaminen on jäänyt rajalliseksi. 9) Ihmisoikeuksien suojelun parantamisen jatkaminen Yleisesti ottaen ihmisoikeuksia kunnioitetaan. · Nykyisiä säännöksiä on kuitenkin sovellettava määrätietoisemmin. Kroatia on edistynyt syrjinnän kieltävän lain ja viharikoksia koskevan lainsäädännön täytäntöönpanossa. · Kehityksen on jatkuttava samansuuntaisena ja on varmistettava varoittavien seuraamusten soveltaminen. Lokakuussa 2011 annettiin laki, jonka nojalla oikeusasiamiehen kanslia, ihmisoikeuskeskus ja sekä tasa-arvo-, lapsi- ja vammaisasioihin erikoistuneiden kolmen oikeusasiamiehen toimet yhdistetään. Helmikuussa perustuslakituomioistuin päätti, että menettelyllisistä syistä johtuen laki ei voi tulla suunnitelmien mukaisesti voimaan 1. heinäkuuta 2012. · Kunhan lainsäädäntökehys on saatu voimaan, Kroatian olisi varmistettava, että edellä mainittu yhdistäminen toteutetaan asianmukaisesti. Erityisesti olisi pyrittävä varmistamaan, että tuloksena on vahvempi ihmisoikeuksien suojelujärjestelmä, riittävät toimitilat, yhteinen tietokanta ja selkeä rahoitus. 10) Täyden yhteistyön jatkaminen entisen Jugoslavian alueen kansainvälisen rikostuomioistuimen kanssa Kroatia on jatkanut yhteistyötä entisen Jugoslavian alueen kansainvälisen rikostuomioistuimen (ICTY) kanssa. Kroatian suorittamissa tutkimuksissa, joilla pyritään paikantamaan ICTYn syyttäjänviraston pyytämät puuttuvat sotilasasiakirjat tai selvittämään niiden kohtalo, ei ole tapahtunut mainittavaa edistystä. ICTY on torjunut Kroatian pyynnön osallistua amicus curiae -ominaisuudessa menettelyyn, jolla haetaan muutosta kroaattikenraalien Gotovina ja Markač 15. huhtikuuta 2011 saamaan tuomioon. 2.3. Oikeus, vapaus ja turvallisuus Kroatia on edistynyt liittymisneuvotteluihin perustuvien, oikeutta, vapautta ja turvallisuutta koskevien sitoumusten ja vaatimusten täyttämisessä, ja alan jäsenyysvalmistelujen voidaan katsoa olevan aikataulussa. Maahanmuuton osalta todettakoon, että 28. lokakuuta 2011 annetulla ja jo voimaan tulleella uudella ulkomaalaislailla Kroatian lainsäädäntöä lähennetään entisestään unionin alan säännöstöön. · Tarvitaan kuitenkin maahanmuuttostrategia, jolla varmistetaan laajempi lähestymistapa maahanmuuttajien ja pakolaisten suojeluun. Lisätoimia tarvitaan vastaanottokeskusten rakentamiseen liittyvien ongelmien ratkaisemiseksi ja tarkoituksenmukaisen avun antamiseksi ilman huoltajaa oleville alaikäisille. Turvapaikka-asioita koskevan unionin säännöstön täytäntöönpanovalmistelut ovat edenneet. Toisen oikeusasteen tapauksia varten äskettäin perustetut hallintotuomioistuimet ovat olleet täydessä toimintavalmiudessa tammikuusta 2012. Kaikkien neljän tuomioistuimen presidentit on nimitetty, samoin 20 tuomaria ja 34 virkamiestä. Turvapaikkahakemusten määrä nousi vuonna 2011 huomattavasti, mikä edellyttää alan hallinnollisten valmiuksien parantamista. · Erityisesti on huolehdittava taitotiedon siirtämisestä turvapaikkakomissiolta hallinnollisille tuomioistuimille sekä niiden uusien tuomareiden kouluttamisesta. Viisumipolitiikan alalla Kroatian luettelo maista, joiden kansalaiset tarvitsevat maahantuloa varten viisumin, on edelleen vain osittain yhdenmukainen EU:n vastaavan luettelon kanssa. · Asiakirjojen turvallisuuden suhteen on jatkettava toimia biometristen passien hallinnoimiseksi EU:n normien mukaisesti, ennen vuotta 2003 myönnettyjen henkilötodistusten poistamiseksi asteittain käytöstä ja lainsäädäntökehyksen muuttamiseksi vastaavasti. Mitä tulee ulkorajoihin ja Schengeniin, yhdenmukaistamista Schengenin säännöstön kanssa on jatkettu tekemällä lisäparannuksia yhdennetyn rajaturvallisuuden järjestelmään. Virastojen välinen yhteistyö sekä koordinointi naapurimaiden ja EU:n elinten kanssa on edistynyt hyvin. Vuonna 2011 laadittuun yhdennetyn rajaturvallisuuden toimintasuunnitelmaan sisältyvät toimet on pantu osittain täytäntöön. Tietyissä teknisten laitteiden hankinnoissa ja tietyissä infrastruktuureissa on kuitenkin joitakin viiveitä. Valtion rajojen valvontaa koskevaa lakia muutettiin lokakuussa 2011 toisen vaiheen tarkastuksen käyttöön ottamiseksi. Muutetun lain täytäntöönpano edellyttää asianmukaista infrastruktuuria. Riskianalyysijärjestelmää ollaan ottamassa käyttöön. Yhteistyö Frontexin kanssa on jatkunut. Naapurimaiden kanssa järjestetään säännöllisiä viranomaistapaamisia sekä rajapoliisien yhteispartiointia. Bajakovon rajanylityspaikkaan on perustettu Serbian kanssa yhteinen yhteystoimipiste. Joulukuussa 2011 järjestettiin ensimmäinen koordinointikokous Bosnia ja Hertsegovinan viranomaisten kanssa valtion rajojen valvontaa koskevan sopimuksen täytäntöön panemiseksi. Keskustelut molempien maiden sekä Montenegron kanssa siitä, miten paikallista rajaliikennettä koskevat kahdenväliset sopimukset voidaan mukauttaa EU:n säännöstöön, ovat pitkällä, ja ne on tarkoitus viedä päätökseen ennen liittymistä. Myös vapaata kauttakulkua koskeva sopimus Bosnia ja Hertsegovinan kanssa olisi mukautettava EU:n säännöstöön ennen liittymistä. Rajapoliisin henkilöstömäärä on kasvanut: vuonna 2011 palkattiin 308 uutta poliisia. Poliisikoulutukseen ei vielä sisälly automaattisesti rajapoliiseille tarkoitettua erityiskoulutusta. Kansalliseen rajaturvallisuustietojärjestelmään on liittynyt 33 uutta rajanylityspaikkaa. Helmikuun 2012 lopussa järjestelmä oli käytössä 74 rajanylityspaikassa, joista 38 sijaitsee tulevilla EU:n ulkorajoilla, vaikka se ei vielä toimi kaikilta osin. Neumissa on käytössä ympärivuorokautinen yhdennetty rajavalvontajärjestelmä. Uusien rajanylityspaikkojen rakennustyöt ovat viivästyneet, mutta ne on määrä saada valmiiksi vuoden 2012 loppuun mennessä. Metkovicin vihreän rajan videovalvontajärjestelmä on toiminnassa. Meriliikenteen kansallisen tietokeskuksen perustamisen ensimmäinen vaihe on saatu päätökseen. Keskus mahdollistaa alusten paikantamisen ja seurannan Kroatian aluevesillä. · Keskusta on vahvistettava palkkaamalla alalle erikoistunutta ja koulutettua henkilöstöä. Yhteenkytkentä asianomaisten ministeriöiden tutkien kanssa on varmistettava. · Yhdennetyn rajaturvallisuuden toimintasuunnitelman täytäntöönpanoa on jatkettava aikataulun mukaisesti ja mahdollisiin viiveisiin on puututtava asianmukaisesti. Olisi laadittava kattava suunnitelma rajainfrastruktuurin kunnostamiseksi. Osana siviili- ja rikosasioissa tehtävää oikeudellista yhteistyötä allekirjoitettiin lokakuussa 2011 sopimus rikostuomioiden vastavuoroisesta täytäntöönpanosta Montenegron kanssa ja rikoksen johdosta tapahtuvaa luovuttamista koskeva sopimus entisen Jugoslavian tasavallan Makedonian kanssa. Uuden kansainvälistä yksityisoikeutta koskevan lain valmistelua varten on perustettu työryhmä, joka on kokoontunut useita kertoja. Siviili- ja kauppaoikeuden alalla tehtävä yhteistyö Euroopan oikeudellisen verkoston kanssa on edennyt. · Ponnisteluja on jatkettava lainsäädännön lähentämiseksi, institutionaalisen kehyksen vahvistamiseksi ja viranomaisviestinnän parantamiseksi oikeudellisen yhteistyön alalla. Hyvä yhteistyö Europolin kanssa on jatkunut, varsinkin poliisiyhteistyön ja järjestäytyneen rikollisuuden torjunnan aloilla. SIRENE-toimiston ja Schengenin tietojärjestelmän (SIS) kansallisen toimiston perustamista ennakoivat tekniset valmistelut ja henkilöstön koulutus ovat edenneet. · Toimistojen sääntelykehys kuitenkin puuttuu vielä. Järjestäytyneen rikollisuuden torjunnan alalla on järjestetty koulutusta muun muassa rikoksiin liittyvien tiedustelutietojen analysoinnista ja rahanpesun torjunnasta. Rajavalvonnan yhteydessä tapahtuvaa korruption torjuntaa varten on otettu käyttöön seurantajärjestelmä. · Uusi poliisilaki on valmisteilla. Henkilöstöhallintostrategian mukaisesti on varmistettava, että lakialoite sisältää avoimuutta ja yhdenvertaista kohtelua koskevat perusteet. Järjestäytyneen rikollisuuden torjunnassa on saatu lisää tuloksia; tutkimusten ja tuomioiden määrä on kasvanut erityisesti huumausaineiden salakuljetuksen alalla. · Menetetyksi tuomitun omaisuuden määrää on lisättävä. · Talousrikosten ja muiden rikosten tutkinnan koordinointiin samoin kuin ihmiskaupan vastaisen lainsäädännön täytäntöönpanoon olisi kiinnitettävä huomiota. Korruption ja järjestäytyneen rikollisuuden torjuntaan keskittyvän kansallisen poliisiviraston (PNUSKOK) valmiuksia on vahvistettu tarjoamalla sen henkilöstölle tapauskohtaista koulutusta. · Lisätoimia tarvitaan laitteiden ja tilojen kunnostamiseksi erityisesti Splitin toimipaikassa. Viranomaisten yhteistyöstä korruption, järjestäytyneen rikollisuuden ja siihen liittyvän rahanpesun ja terrorismin rahoituksen torjunnassa tehtyyn pöytäkirjaan laadittu liite on nyt allekirjoitettu. Sen myötä virastojen on helpompi vaihtaa tietoja liiketoimista, joihin epäillään liittyvän rahanpesua tai terrorismin rahoitusta. 2.4. Yleiskatsaus valmistelujen etenemiseen muissa unionin säännöstön luvuissa Useimmilla säännöstön aloilla jäsenyysvalmistelut ovat hyvällä tolalla. Seuraavilla aloilla valmistelut on saatu lähes päätökseen: työntekijöiden vapaa liikkuvuus, yhtiöoikeus, immateriaalioikeudet, rahoituspalvelut, talous- ja rahapolitiikka, tilastot, Euroopan laajuiset verkot, tiede ja tutkimus, koulutus ja kulttuuri sekä ulko-, turvallisuus- ja puolustuspolitiikkaa. Kroatia on saavuttanut erittäin hyvän yhdenmukaisuusasteen, ja useimmissa säännöstön luvuissa on vain joitakin avoinna olevia kysymyksiä. · Kroatian on saatettava tavaroiden vapaata liikkuvuutta koskeva lainsäädäntönsä lähentäminen päätökseen horisontaalisten toimenpiteiden sekä uuden ja vanhan lähestymistavan mukaisen tuotelainsäädännön osalta. Kroatian asettamaan, tuotujen öljytuotteiden ylimääräistä välivarastointia koskevaan vaatimukseen on puututtava nopeasti, koska se vastaa vaikutukseltaan määrällistä rajoitusta ja on unionin säännöstön vastainen. · Pääomien vapaan liikkuvuuden alalla on kiinnitettävä erityistä huomiota INAn ja Telecomin yksityistämisestä annettuihin lakeihin tehtyihin muutoksiin ja jatkettava toimia rahanpesun vastaisen toimintasuunnitelman panemiseksi täytäntöön. · Julkisten hankintojen osalta on kiinnitettävä huomiota sekundäärilainsäädännön lähentämiseen, erityisesti kun on kyse puolustusalan julkisista hankinnoista, sekä uuden lainsäädännön moitteettomaan täytäntöönpanoon erityisesti paikallistasolla, myös rakennerahastojen tulevaa hallinnointia silmällä pitäen. · Tietoyhteiskunnan ja tiedotusvälineiden alalla on kiireesti lakkautettava tammikuussa 2012 uudelleen käyttöön otettu matkaviestintäpalveluja koskeva maksu / verotuksellinen toimenpide. · Liikennepolitiikan alalla on jatkettava lainsäädännön lähentämistä yhdistettyjen kuljetusten osalta ja parannettava hallinnollisia valmiuksia erityisesti rautateiden turvallisuusviraston toiminnan suhteen. · Energian osalta on jatkettava energian sisämarkkinoita koskevan lainsäädännön lähentämistä sekä sähkö- ja kaasumarkkinoiden vapauttamista. · Verotuksen alalla Kroatian on huolehdittava siitä, että se ottaa käyttöön kaikki asiaankuuluvat tietotekniikkajärjestelmät voidakseen vaihtaa tietoja EU:n ja muiden jäsenvaltioiden kanssa liittymispäivästä alkaen. · Sosiaalipolitiikan ja työllisyyden alalla on jatkettava lainsäädännön lähentämistä syrjintäkiellon ja yhdenvertaisten mahdollisuuksien osalta. Toimenpiteitä edellyttävät myös työmarkkinoiden rakenteelliset heikkoudet, työmarkkinaosapuolten valmiuksien kehittäminen ja hallinnollisten valmiuksien lisääminen kaikilla osa-alueilla. · Yritys- ja teollisuuspolitiikan alalla on parannettava liiketoiminnan edellytyksiä. · Kuluttajien ja terveyden suojelun alalla on jatkettava toimia sen varmistamiseksi, että verta, kudoksia ja soluja käsittelevien laitosten modernisointi, rakenneuudistukset ja lupamenettelyt vastaisivat EU:n teknisiä vaatimuksia. · Tulliliiton osalta Kroatian on varmistettava kaikkien tietotekniikkajärjestelmiensä yhteenliitettävyys ja -toimivuus EU:n tullijärjestelmien kanssa; valmistelut on vietävä loppuun ja järjestelmät otettava käyttöön. · Ulkosuhteiden osalta Kroatian on huolehdittava tekemiensä kansainvälisten sopimusten lähentämistä unionin säännöstöön. · Varainhoidon valvonnassa on jatkettava ponnisteluja julkisen varainhoidon sisäisen valvonnan ja ulkoisen tarkastuksen parantamiseksi keskus- ja paikallistasolla. · Varainhoitoa ja talousarviota koskevien säännösten alalla koordinointiyksikön on kehitettävä edelleen valmiuksiaan koordinoida tehokkaasti omien varojen koko järjestelmää liittymisen jälkeen. Jälkitarkastuksiin keskittyvän tullivalvontastrategian uudistamista on vauhditettava. Kroatia on saavuttanut yleisesti ottaen hyvän yhdenmukaisuusasteen myös seuraavissa kuudessa säännöstön luvussa, mutta lisätoimia tarvitaan joillakin aloilla. · Sijoittautumisoikeuden ja palvelujen tarjoamisen vapauden osalta valmistelut ovat edenneet aikataulussa. Toimet on keskitettävä ennen kaikkea palveluja koskevan lain täytäntöönpanoon. · Maatalouden ja maaseudun kehittämisen alalla on jatkettava lainsäädännön lähentämistä ja parannettava hallinnollisia valmiuksia suorien tukien ja maaseudun kehittämisen osa-alueilla. · Elintarvikkeiden turvallisuuden sekä eläinlääkintä- ja kasvinsuojelupolitiikan alalla on panostettava rajatarkastusasemien rakentamiseen ja varustamiseen samoin kuin maidon, lihan, kalan ja eläinten sivutuotteiden käsittely- ja jalostuslaitosten modernisointiin. Alan hallinnollisten valmiuksien vahvistamiseen on kiinnitettävä jatkuvasti huomiota. · Kalastuksen alalla on jatkettava lainsäädännön lähentämistä ja unionin säännöstön täytäntöönpanoa kalavarojen ja laivaston hallinnoinnin, tarkastuksen ja valvonnan sekä rakennetoimien osa-alueilla ja kiinnitettävä erityishuomiota hoitosuunnitelmien valmisteluun, kotitarvekalastusluokan asteittaiseen lakkauttamiseen sekä alusten satelliittiseurantajärjestelmän viimeistelyyn. Hallinnollisia valmiuksia on kehitettävä edelleen erityisesti kalastustarkastajien ja rekrytoinnin ja koulutuksen osalta. · Aluepolitiikassa ja rakennepoliittisten välineiden yhteensovittamisessa tarvitaan määrätietoisia lisätoimia sen varmistamiseksi, että suunnitelmat lisätä koheesiopolitiikan tulevassa täytäntöönpanossa tarvittavia hallinnollisia valmiuksia ja kehittää hankesuunnittelua pannaan myös täytäntöön. · Ympäristön alalla tarvitaan merkittävää panostusta lainsäädännön lähentämisen jatkamiseen ja täytäntöönpanoon horisontaalisen säännöstön ja ilmastonmuutoksen osa-alueilla. Erityisesti on huolehdittava siitä, että ympäristöasioita koskeva kansalaisten osallistumisoikeus sekä muutoksenhaku- ja vireillepano-oikeus toteutuvat, sekä ilmastonmuutoksen osalta siitä, että lainsäädännön lähentäminen viedään päätökseen ja täytäntöönpano varmistetaan erityisesti EU:n päästökauppajärjestelmän osalta. Komissio kehottaa Kroatian viranomaisia nopeuttamaan unionin säännöstön kääntämistä ja tarkastamista. Työ on saatava valmiiksi ennen liittymispäivää, jotta voidaan varmistaa oikeusvarmuus EU:n lainsäädännön täytäntöönpanossa. 3. Päätelmät Kaiken kaikkiaan Kroatian valmistelut ovat edenneet aikataulussa. Maa on päässyt huomattavan pitkälle lainsäädäntönsä lähentämisessä unionin säännöstöön. Lisäedistystä on tapahtunut vuoden 2011 edistymiskertomuksen ja seurantataulukoiden viimeisimmän, syksyllä 2011 tehdyn päivityksen jälkeen. Komissio on kuitenkin havainnut muutamia asioita, jotka edellyttävät lisätoimia. Kroatian viranomaisten on toteutettava kaikki tarvittavat toimenpiteet sen varmistamiseksi, että maa on täysin valmis jäsenyyteen 1. päivään heinäkuuta 2013 mennessä, koska se on Kroatian ja EU:n edun mukaista. Komissio jatkaa Kroatian liittymisneuvottelujen yhteydessä antamien sitoumusten noudattamisen seurantaa ja keskittyy siinä seurantataulukoissa ja tässä kertomuksessa esiin nostettuihin kysymyksiin. Se myös käyttää liittymisasiakirjan 36 artiklassa tarkoitettuja välineitä, mikäli tilanne sitä edellyttää. Kyseisen artiklan mukaisesti komissio esittää Euroopan parlamentille ja neuvostolle kattavan seurantakertomuksen sekä päivitetyt seurantataulukot syksyllä 2012.